b'\n_START_ARTICLE_\nHayley Blackburn\n_START_PARAGRAPH_\nHayley Jean Blackburn (s\xc3\xbcndinud 5. aprillil 1986 Inglismaal) on Vanemuise balletiartist alates aastast 2005._NEWLINE_2005. aastal l\xc3\xb5petas ta Briti Kuningliku Balletikooli, tema \xc3\xb5petajateks on olnud Age Oks, Darcy Bussell ja Antoinette Sibley. Vanemuise esibaleriinina on ta j\xc3\xa4tnud kahtlemata j\xc3\xa4lje nii Tartu kui ka Eesti teatri- ja eriti tantsulukku.\n_START_SECTION_\nEraelu\n_START_PARAGRAPH_\nHayley Jean Blackburn on huvitava etnilise taustaga: tema ema on hiina-\xc5\xa1oti p\xc3\xa4ritolu ja isa iiri-t\xc3\xbcrgi taustaga inglane. Tema tantsuanne avastati juba varakult: ema pani ta 3-aastaselt kohalikku tantsuringi, sest t\xc3\xbcdruk tantsis kodus kogu aeg. P\xc3\xa4rast seda \xc3\xb5ppis ta stepp-, modern- ja d\xc5\xbe\xc3\xa4sstantsu. 11-aastaselt k\xc3\xa4is ta Briti Kuningliku Balletikooli sisseastumiskatsetel ja 12-aastaselt siirduski sinna \xc3\xb5ppima. Klassikalist balletti \xc3\xb5ppis Hayley kuni 19. eluaastani selles esinduslikus balletikoolis. Otsides veebis balletiteatreid, sattus ta Vanemuise teatri peale, saatis CV ja video ning peagi tehtigi temaga t\xc3\xb6\xc3\xb6leping. Tartut k\xc3\xa4is ta esimest korda k\xc3\xbclastamas koos isaga ja oli kohe linnast v\xc3\xb5lutud. Praegu elab Hayley Tartus abikaasa, Vanemuise tantsija ja koerograafi Silas Stubbsiga.\n_START_SECTION_\nTunnustus\n_START_PARAGRAPH_\n2001. ja 2002. aastal j\xc3\xb5udis Hayley konkursil \xe2\x80\x9cThe Young British Dancer of the Year\xe2\x80\x9d finalistide hulka ja 2009. aastal p\xc3\xa4lvis ta Ida Urbeli nimelise preemia.'